Madej, Róbert, poslanec NR SR (2011-02-04):
Ďakujem veľmi pekne. Vážené panie poslankyne, vážení páni poslanci, možno to nie je až taký jednoduchý zákon, ako sa zdá, nakoľko vidíte, koľko kolegov a kolegýň je prihlásených do rozpravy a s faktickými poznámkami v rámci rozpravy k tomuto návrhu zákona. Tento návrh zákona podľa môjho názoru je jeden z tých zákonov, ktorými táto vládna koalícia preukazuje najväčší suterén vo vývoji demokracie na Slovensku za posledných desať rokov. Paradoxom tohto zákona, dámy a páni, je to, že sa prijíma napriek tomu, že mnohí poslanci z vás, kolegovia z vládnej koalície, a iní predstavitelia vládnej koalície sa v minulosti vyjadrili, že tajná voľba – že tajná voľba – je základom demokracie v spoločnosti. Škoda, že tu nie je pán poslanec Osuský, ktorý sa presne týmito slovami vyjadril. Škoda, že tu nie je pani premiérka, ktorá povedala, že je za dôstojnú tajnú voľbu. Tá dôstojná tajná voľba, dámy a páni, v minulosti v decembri pri voľbe generálneho prokurátora vyzerala tak, že ste si vy, kolegovia z vládnej koalície, fotili hlasovacie lístky so svojimi poslaneckými preukazmi, pretože ste sa báli alebo ste potrebovali preukázať svojim straníckym šéfom, ako ste hlasovali, až tak si neveríte. Podľa čl. 150 ústavy na čele Generálnej prokuratúry je generálny prokurátor, ktorého vymenúva a odvoláva prezident Slovenskej republiky na návrh Národnej rady Slovenskej republiky. Podľa § 123 zákona o rokovacom poriadku, to znamená zákona, ktorý by mal byť pre nás posvätný a nemali by sme ho takto meniť ako trhací kalendárik, návrhy na vymenovanie generálneho prokurátora podávajú poslanci Národnej rady predsedovi Národnej rady Slovenskej republiky písomne a odôvodnené v termíne s tým, v termíne, v ktorom určí predseda Národnej rady Slovenskej republiky. Z týchto zákonných ustanovení a ustanovení ústavy vyplýva kompetencia Národnej rady Slovenskej republiky podávať návrhy na generálneho prokurátora prezidentovi Slovenskej republiky, ale na druhej strane kompetencia predsedu Národnej rady určiť, či už termín voľby, ale aj termín na predkladanie návrhov. Predseda Národnej rady si však túto kompetenciu plniť nechce. Pokiaľ je niečo niekomu, ústavnému činiteľovi alebo štátnemu orgánu daná kompetencia alebo právomoc, je to nielen jeho právom, ale aj povinnosťou naplniť zákonné ustanovenia, v tomto prípade zákona o rokovacom poriadku, ako aj Ústavy Slovenskej republiky, a umožniť voľbu generálneho prokurátora v prípade, keď kandidát ešte zvolený Národnou radou nie je. Ja si dovolím citovať predsedu ústavnoprávneho výboru pána docenta Procházku, že „v prípade, že zákon neukladá žiadnu lehotu, podľa môjho názoru to znamená, že sa ten úkon má vykonať bezodkladne“. Vládna koalícia cestou predsedu Národnej rady nie je ochotná však plniť si ani tie bazálne zákonné povinnosti, ktoré jej zo zákona o rokovacom poriadku v súčasnosti vyplývajú. Prečo je to tak? Bojíte sa voľby? Bojíte sa samých seba? Neviete sa skontrolovať v tajomných voľbách, pretože už raz ste sa blamovali v decembri, keď ste si museli, dámy a páni, fotiť hlasovacie lístky so svojimi poslaneckými preukazmi? To sú súvislosti, dámy a páni, v akých predkladatelia predkladajú tento návrh zákona. Zo zákona je zrejmý jeho účel – zmeniť voľbu generálneho prokurátora z voľby tajnej na voľbu verejnú. Voľba iných funkcionárov, a to zmena jej spôsobu z voľby tajnej na voľbu verejnú, je len jej nepriamym dôsledkom, keďže je každému jasné, že vládnej koalícii v súčasnosti ide o voľbu generálneho prokurátora. Dôvody pre zmenu sú však podľa môjho názoru oveľa vážnejšie, ako sa na prvý pohľad môže zdať. Dôvodom nie je to, že Národná rada Slovenskej republiky nie je schopná zvoliť generálneho prokurátora a už dôkazom toho je to, dámy a páni, že pri poslednej voľbe generálneho prokurátora chýbal kandidátovi jediný hlas. Skutočným dôvodom, dámy a páni, je to, že sa bojíte, že nebude zvolený váš kandidát, ktorého ste si zaumienili, ktorého ste si povedali, že chcete, aby bol zvolený. Dôvodom je to, že sa bojíte, či poslanci poslúchnu, alebo neposlúchnu stranícke príkazy vašich straníckych centrál, čo je ale v hrubom rozpore s princípmi demokracie. Ďalším dôvodom je hrubý nátlak pani premiérky, ktorá verejne vyhlásila, že sa vzdá, keď bude zvolený niekto konkrétny. Dôkazom opaku, predpokladám, je, že sa vzdá aj vtedy, keď nebude zvolený ten váš kandidát, ktorého ste si zaumienili. Tvrdíte a hovoríte, dámy a páni, že ste za verejnosť, transparentnosť, a potom hovoríte o tom, že máte záujem, aby bol zvolený kandidát, na ktorom sa dohodla koalícia. Ja sa, dámy a páni, pýtam, vy máte konkrétne meno vo vládnom programe? Vy máte konkrétne meno v programovom vyhlásení vlády? Máte konkrétne meno v programoch politických strán, ktoré išli do týchto volieb, ktoré tvoria vládnu koalíciu? Určite tomu nie je tak. Po istom čase predpokladám, že táto vládna koalícia a poslanci zistili, aká lákavá je moc, ako ľahko sa dá ovplyvňovať veci v súdnictve, akým spôsobom dokážete robiť zmeny personálne, legislatívne, ako si viete zo strany výkonnej a zákonodarnej moci podriadiť moc súdnu a ako viete všetky zložky v štáte takýmto spôsobom zneužívať. Čo sa týka zmeny z tajnej voľby na verejnú voľbu, pýtam sa, čo sa fakticky zmení, dámy a páni? Vy tvrdíte, že ide o kontrolu voličov. Možno voliča nie až tak zaujíma konkrétne meno, za ktorého poslanec bude hlasovať, ale voliča zaujíma výsledok, aký vládna koalícia, opozícia a jednotlivé politické strany dosiahnu pri presadzovaní svojich vládnych programov. Pretože osoby sú len sprostredkovateľom na realizáciu programov jednotlivých politických strán. Spôsobí sa, dámy a páni, ale fakticky to, že sa zvýši tlak na poslancov Národnej rady Slovenskej republiky. Nie je to tlak verejnosti, nie je to tlak verejnej kontroly, ale je to tlak straníckych centrál. Už teraz sa hovorí o následkoch v prípade verejnej voľby, keď sa poslanci Národnej rady rozhodnú hlasovať inak, ako sú predstavy straníckych šéfov koaličných politických strán. Možno jednoznačne hovoriť o nátlaku za okolností, ktorých sme sami svedkami. Dámy a páni, viete veľmi dobre, z celej spoločnosti sa niektorí údajní koaliční kolegovia nazývajú zradcami, a to len zato, že sa možno rozhodli podľa svojho svedomia a vedomia a možno vzhľadom na tú situáciu, aká je v spoločnosti, nechcú ten názor prejaviť verejne, nakoľko by boli perzekvovaní svojimi straníckymi kolegami, svojimi šéfmi a prípadne možno aj médiami. A to celé vzniklo na základe tlaku, ktorý vyvolala pani premiérka, pretože sa každý z vládnej koalície začína báť, že by náhodou odstúpila. Podľa čl. 73 Ústavy Slovenskej republiky „poslanci mandát vykonávajú podľa svojho svedomia a presvedčenia a nie sú viazaní príkazmi“. Dámy a páni, ja sa chcem opýtať: Akým spôsobom môžeme hodnotiť vás, koaličných kolegov, ktorí si s radosťou fotíte hlasovacie lístky – s radosťou hovorím v úvodzovkách –, ktorí tieto hlasovacie lístky si odfotíte so svojimi poslaneckými preukazmi, keď ani to nestačí z hľadiska plnenia príkazov svojich strán, a predsa sa niektoré ovečky zblúdilé nájdu a zahlasujú za iného kandidáta, ktorého si praje pani premiérka, ktorá vydiera poslancov tým, že odstúpi zo svojej funkcie predsedníčky vlády, tak v takom prípade nestačí ani to a ideme znásilňovať všetky základné demokratické princípy v štáte a rušiť tajnú voľbu a zaviesť verejnú voľbu generálneho prokurátora. V situácii, keď sú takíto koaliční poslanci – a mňa to trošku aj mrzí, že hovorím možno za tých, ktorí sa rozhodli inak –, ale keď sú takíto koaliční poslanci štvaní ako niečo zlé v tomto štáte, ktorí sa rozhodli samostatne a nenechali sa ovplyvňovať pri tajnej voľbe nátlakom svojich kolegov, tak v takomto prípade je na nich vyvíjaný politický, mediálny tlak a hlavne tlak zo strany svojich najvyšších straníckych šéfov a tlak zo strany pani premiérky. Pri týchto okolnostiach a pri posúdení týchto okolností, dámy a páni, nemožno verejnú voľbu generálneho prokurátora hodnotiť inak, ako vyslovene snahu o vytvorenie nátlaku na poslancov aj cez túto legislatívnu zmenu, aby bol zvolený, a to ste sa už, dámy a páni, niekoľkokrát vyjadrili, aby bol zvolený váš kandidát, ktorý bol vybratý Koaličnou radou a vládnou koalíciou. A božechráň, aby niektorý z koaličných poslancov takýto výber vašich straníckych šéfov nerešpektoval. V prípade tohto schválenia zákona nebudú môcť poslanci Národnej rady podľa môjho názoru vykonávať slobodne svoj mandát, čo za okolností, pri akých je táto právna úprava, dámy a páni, v Národnej rade prijímaná, sa dostáva za hranicu ústavnosti. Pán predkladateľ, možno sa smejete, ale keby tomu nebolo tak, tak tu nesedíte. Vy máte problém vládnuť. Vy viete vládnuť, len keď verejne hlasujete, máte problém s tajnými voľbami, pretože sa ich bojíte. Bojíte sa vlastných poslancov, že či náhodou sa nerozhodnú podľa svojho svedomia. Nie je to smiešne. Je to na zaplakanie, pán poslanec, pretože takýmto spôsobom, akým znásilňujete demokratické princípy v štáte, to tu už skutočne dávno nebolo. Ja by som rád vyzval touto cestou kolegov poslancov, aby ste spôsob verejného hlasovania pri tomto návrhu zákona dostali alebo dali až do dôsledkov, a to tým, že pokiaľ máte teda záujem takto likvidovať základné demokratické princípy v štáte, ukážte to, každý jednotlivo prejavte svoju vôľu a hlasujte, dámy a páni, podľa mien. Aj na základe toho si dovolím navrhnúť podľa ustanovenia § 39 ods. 5 zákona o rokovacom poriadku, aby sa o tom, že Národná rada Slovenskej republiky prerokuje návrh zákona v druhom čítaní, hlasovalo podľa mien. Keď ste už takí demokrati, údajní, a keď tak máte radi verejnú voľbu, dámy a páni, prejavte likvidáciu týchto základných demokratických princípov každý samostatne a nie hlasovaním podľa tlačidiel. Návrh, ktorý podľa zákona o rokovacom poriadku podpísalo viac ako 30 poslancov v zmysle zákona, odovzdávam pani spravodajkyni. Dámy a páni, ja pevne verím, že tento návrh zákona schválený a postúpený do druhého čítania nebude, že kolegovia, hlavne z vládnej koalície, zažijú možno zdravý rozum a nebudú likvidovať vymoženosti základných princípov demokracie, ktoré sme získali po roku 1989. Paradoxom je, že vy, ktorí ste sa tým najčastejšie oháňali a pre ktorých údajne boli tieto princípy sväté, neváhate ich kvôli svojim straníckym centrálam a účelovosti zakopať tak hlboko do zeme, ako sa len dá. Prosím, aby Národná rada tento návrh zákona nepostúpila do druhého čítania. Ďakujem. (Potlesk.)